[Foto’s] Wes-Kaapse brande woed voortDie Augusta-herehuis op Kleinbosch in ligte laaie. Foto: Justin Sullivan/Sullivan Photography Verskeie spanne brandbestryders het hul hande vol met twee verwoestende wegholveldbrande wat die Wes-Kaap teister en reeds duisende hektaar plantlewe verwoes en miljoene rande se skade aangerig het. Lauren Howard, woordvoerder van Working on Fire in die Wes-Kaap, het Dinsdag aan Maroela Media gesê nagenoeg 160 brandbestryders en minstens vyf helikopters word ingespan om ŉ wegholbrand in die Paarl te bestry. Die brand het Maandag omstreeks 23:00 naby die Du Toitskloof-pas ontstaan en het reeds ŉ pad van verwoesting gesaai. Sommige wynplase en die Augusta Kleine Bosch-herehuis op Kleinbosch het in die slag gebly. Na wat verneem word, is twee mense ook na ŉ hospitaal geneem vir behandeling vir rookinaseming. Justin Lawrence, woordvoerder van CapeNature, het gesê brandbestryders het teen Dinsdagmiddag in die Du Toitskloof-berge gespook om te verhoed dat die brand na Wellington versprei. Sterk winde blaas die vuur aan wat oornag reeds 650 ha plantegroei verwoes het. “Die wind is baie, baie sterk, wat dit ŉ groot uitdaging maak,” het Lawrence gesê. Lawrence het gesê die Kaap-Wynland-distrik se brandweer, Drakenstein-reddingsdienste en Working on Fire bestry die brand wat in die rigting van Perdeskoen beweeg. Volgens Howard is die brand nog buite beheer. Intussen woed die veldbrand in die Helderberg-omgewing bo Somerset-Wes steeds na agt dae. Die brand het reeds omtrent die helfte van die historiese Vergelegen-plaas verwoes en die Bezweni-lodge in puin gelê. JP Smith, burgemeesterskomiteelid vir veiligheid en sekuriteit by die Kaapstadse munisipaliteit, het gesê minstens R54 miljoen se skade is reeds aangerig. Howard het gesê nagenoeg 10 000 ha plantegroei is sover verwoes. Des van Rooyen, minister van samewerkende regering en tradisionele sake, het die Somerset-Wes-omgewing Maandag besoek. Hy het met rolspelers en provinsiale rampsbestuurspanne vergader. Hy het gesê dit is duidelik dat die verskeie brandbestrydingspanne ŉ ver pad geloop en hard gewerk het om tot dusver lewens en eiendom te beskerm. Van Rooyen het al die rolspelers bedank. Howard het gesê die oorsake van die brande word nog ondersoek. Daar word egter wyd bespiegel dat brandstigting vermoed word. Van Rooyen het tydens sy besoek gesê aangesien die meeste van die brande deur mense veroorsaak word, is dit belangrik dat strenger strawwe opgelê word aan diegene wat skuldig bevind word aan hierdie misdrywe. Die onderstaande foto’s is deur Justin Sullivan van Sullivan Photography geneem en word met sy vergunning gepubliseer. Besoek sy Facebook-blad en webtuiste.